—

Három új fajta felvétele és az oltalomnak a barna rizsre való kiterjesztése érdekében a termékleírás és az egységes dokumentum „A termék leírása” című szakaszaiban (B. szakasz és 3.2. pont) a következő bekezdés: „Az Oryza sativa L. fajhoz tartozó, »Bahía«, »Tebre«, »Gleva«, »Fonsa«, »Bomba« és »Montsianell« fajtájú, »extra« kereskedelmi kategóriájú fényezett rizs.” helyébe a következő szöveg lép: „Az Oryza sativa L. fajhoz tartozó, »Bahía«, »Tebre«, »Gleva«, »Fonsa«, »Bomba« és »Montsianell« fajtájú fényezett és barna rizs, amelyet hagyományos vagy biogazdálkodási módszerekkel (vagy más, a kormány által elismert fenntartható termelési rendszerekkel) termesztenek. A fényezett rizsnek meg kell felelnie az »extra« kereskedelmi kategória jellemzőinek, a barna rizsnek (azaz az »előmunkált rizsnek«) pedig meg kell felelnie a barna rizsre vonatkozó egyetlen forgalmazási előírásnak.” E három új rizsfajta felvétele azzal jár, hogy „A termék leírása” című szakaszok (a termékleírás B. szakasza és az egységes dokumentum 3.2. pontja) egyéb részeit is ki kell igazítani. Az alábbi szöveg: „A »Bahía«, a »Tebre«, a »Fonsa«, a »Montsianell« és a »Gleva« fajták jellemzői nagyon hasonlóak, és bár a termesztés során lehetnek enyhe különbségek, a végtermékben nincsenek jelentős eltérések.” helyébe a következő szöveg lép: „Az OEM hatálya alá tartozó valamennyi fajta a japonica alfajhoz tartozik. Gyakorlatilag mindegyikük (»Bahía«, »Tebre«, »Fonsa«, »Montsianell«, »Gleva«, »JSendra« és »Guara«) nagyon hasonló jellemzőkkel rendelkezik, és bár a termesztés során lehetnek enyhe különbségek, a végtermékben nincsenek jelentős eltérések.” Az alábbi szöveg: „A »Bomba« fajta mind a termesztését, mind pedig az előállított rizsszemeket tekintve különbözik a többi fajtától. Minőségének és helyi hagyományainak köszönhetően azonban mégis szerepel a termékleírásban.” helyébe a következő szöveg lép: „A »Bomba« fajta mind a termesztését, mind pedig az előállított rizsszemeket tekintve különbözik a többi fajtától. Minőségének és helyi hagyományainak köszönhetően azonban mégis szerepel a termékleírásban. Az »Olesa« fajta nyers szemei külsőleg nagyon eltérnek az OEM-mel ellátott többi fajtától, de ez a fajta, amely szintén a meghatározott földrajzi területről származik, főzéskor a »Bomba« fajtához hasonlóan viselkedik.” Az alábbi szöveg: „E fajták a szem közepében nagy mennyiségben tartalmaznak keményítőt, ami krétafehér színt kölcsönöz a szemek közepének, amit spanyolul »perlado«-nak (gyöngy) neveznek; ennek köszönhető, hogy főzés közben fokozottan képesek felvenni a rizst kísérő ételanyagok aromáját és színét.” helyébe a következő szöveg lép: „Ezek a fajták elég magas amilóztartalommal rendelkeznek ahhoz, hogy főzés közben megfelelően képesek felvenni a rizst kísérő ételanyagok aromáját és színét.” Az alábbi szöveg: „E fajták közös jellemzője, hogy egyenletesen főnek, szemeloszlásuk egyenletes, és jól idomulnak a terület rizsalapú gasztronómiájához, mivel – ellentétben más rizsfajtákkal, például a hosszú szemű rizsekkel – jó ízfelvevő képességgel rendelkeznek.” helyébe a következő szöveg lép: „E fajták közös jellemzője, hogy egyenletesen főnek, főzés után szemeloszlásuk egyenletes, és jól idomulnak a terület rizsalapú gasztronómiájához, mivel – ellentétben más rizsfajtákkal, például a hosszú szemű rizsfajták többségével – jó ízfelvevő képességgel rendelkeznek. Bár az »Olesa« hosszú szemű fajta, főzés során hasonlóan viselkedik, mint az OEM-mel ellátott többi fajta.” A barna rizs felvétele miatt, amely – amint azt „A termék leírása” (a termékleírás B1. szakasza – A termék leírása – és az egységes dokumentum 3.2. pontja) szakasz kifejti – más forgalmazási előírás hatálya alá tartozik, a termék leírását tartalmazó szakaszok (a termékleírás B. szakasza és az egységes dokumentum 3.2. pontja) következő bekezdését is ki kell igazítani: „Az »Arroz del Delta del Ebro« oltalom alatt álló eredetmegjelöléssel védett valamennyi fajtának forgalomba hozatalkor rendelkeznie kell az »extra« kategória által megkövetelt jellemzőkkel. A szemeknek egészségeseknek, gomba-, rothadás-, rovar- és féregmenteseknek, valamint idegen szagoktól és ízektől menteseknek kell lenniük.” helyébe a következő szöveg lép: „Az »Arroz del Delta del Ebro« oltalom alatt álló eredetmegjelöléssel védett valamennyi fajtának forgalomba hozatalkor rendelkeznie kell az adott kategória által megkövetelt jellemzőkkel. A szemeknek egészségeseknek, gomba-, rothadás-, rovar- és féregmenteseknek, valamint idegen szagoktól és ízektől menteseknek kell lenniük.” A barna rizs felvételének okai: A barna rizs (más néven „cargo” vagy „előmunkált” rizs) az, amiből a fényezett rizs – amely eddig az OEM oltalma alatt álló egyetlen típus – készül. A barna rizs olyan érett rizsszemekből áll, amelynek héját eltávolították, a korparéteget meghagyva, amely a rizs színét adja. A barna rizsnek az „Arroz del Delta del Ebro” oltalom alatt álló eredetmegjelöléssel ellátott típusokhoz való hozzáadására vonatkozó döntést azért hozták meg, hogy alkalmazkodjanak a változó fogyasztói szokásokhoz, ami azt jelenti, hogy az ilyen típusú termékek iránti kereslet egyre nő. Az új fajták felvételének okai: A termékleírásban már szereplő fajták („Bahía”, „Tebre”, „Fonsa”, „Bomba”, „Montsianell” és „Gleva”) mellett az újonnan felvett fajták („JSendra”, „Guara” és „Olesa”) azok a rizsfajták, amelyek a leginkább képesek alkalmazkodni az Ebro deltavidékének vizes élőhelyeihez. Az ezen új fajtákból készült főtt rizs ugyanolyan tulajdonságokkal rendelkezik, mint az oltalom alatt álló eredetmegjelöléssel már rendelkező fajtáké, és valamennyi fajta – a régiek és az újak is – a japonica alfajhoz tartozik. A „JSendra” olyan fajta, amely a növény magasságából adódóan jól alkalmazkodik a környezethez és uralkodó időjárási viszonyokhoz, különösen a szélhez. Erősen ellenáll a szemvesztésnek, a szárak elhajlásának és pirikuláriás barnulásnak. A legkésőbb (május első felében) vetendő fajták egyikeként az éghajlatváltozáshoz leginkább alkalmazkodó fajták közé tartozik. Jellemzői nagyon hasonlóak a jelenleg az OEM hatálya alá tartozó fajtákéhoz. A „Guara” fajta szintén alkalmazkodott a környezethez és az uralkodó időjárási viszonyokhoz. A homokos talajokat legjobban hasznosító fajták közé tartozik. Jellemzői nagyon hasonlóak a jelenleg az OEM hatálya alá tartozó fajtákéhoz. Az „Olesa” fajta az Ebro-deltából származik, és jól alkalmazkodik a helyi környezethez. Rövid élettartamú fajtaként fenntartható módon, kevesebb természeti erőforrás felhasználásával és környezetbarát gazdálkodási gyakorlatokkal lehet termeszteni. Rendkívül ellenálló a gombafertőzéssel és a szárak elhajlásával szemben, ezért jól alkalmazkodik a helyi éghajlathoz. Kulináris tulajdonságai nagyon hasonlóak a jelenleg az OEM hatálya alá tartozó fajtákéhoz. A különböző rizsfajtáknak a különböző talajtípusokhoz való alkalmazkodása mind a magán-, mind a közszférában az Agrár-élelmiszeripari Kutatási és Technológiai Intézet „Ebro Deltavidéki Kísérleti Állomásán” keresztül végzett kutatás tárgyát képezi. Az ágazat továbbá teljesen tudatában van a terület magas ökológiai értékével, és érzékeny arra: a terület természeti örökségének gazdagsága és társadalmi-gazdasági értéke közötti egyensúly megteremtése mindig is kulcsfontosságú prioritás volt. Az Ebro-delta rizstermése jó példa arra, hogy a 19. század végén meghonosodott növény hogyan járulhat hozzá jelentősen egy természeti terület értékéhez. Ezért folytatódik az a munka és kutatás, amelynek célja az olyan fenntarthatóbb növényfajták azonosítása, amelyek ugyanolyan jellemzőkkel rendelkeznek, mint amelyek a meglévő fajtákat egyedivé teszik, és amelyek képesek alkalmazkodni az Ebro-delta sajátos körülményeihez. A felvételre javasolt fajták az alábbi jellemzők miatt kiemelkedőek: a) ellenállóbbak a gombabetegségekkel, különösen a Pyricularia oryzae-val szemben, ami miatt kevesebb gombaölő szerre van szükség; b) ellenállóbbak a talaj sótartalmával szemben; c) megfelelően hasznosítják a homokos talajokat, különösen a „Guara” fajta; d) jobban alkalmazkodnak az éghajlatváltozás okozta változékonysághoz; e) megfelelnek a meghatározott terület agronómiai és környezeti viszonyainak. Az új fajtákat „A termék leírása” szakaszokban (a termékleírás B. szakasza és az egységes dokumentum 3.2. pontja) szereplő, a rizs jellemzőit felsoroló táblázatokba vették fel.